Diocese apostólica armenia dos Estados Unidos Occidentais

A diocese dos Estados Unidos Occidentais é unha diocese da Igrexa Apostólica Armenia creada en 1927, baixo a autoridade da Santa Sé de Etchmiadzin. O seu primado actual é o arcebispo Hovnan Derderian.

 Territorio 
A diocese ten xurisdición sobre todos os fieis apostólicos armenios dos Estados Unidos Occidentais, incluíndo os estados de Hawai e Alasca. O seu territorio está dividido en 44 parroquias, co maior número delas no estado de California.Dato da páxina web oficial da diocese. 

A sé episcopal está na cidade de Burbank (California) onde está a catedral de San León.
 Historia 
 Orixes e diocese de América 
Na segunda metade do século XIX moitos armenios emigraron aos Estados Unidos de América para realizar estudos superiores, e moitos deles quedaron no país. Esta inmigración aos Estados Unidos aumentou cos masacres que sufriron os armenios a comezos do século XX, no xenocidio armenio. En América, os armenios establecéronse principalmente na costa leste e en California.

Ao non ter templos propios, estes inmigrantes acudían principalmente a servizos protestantes, polo que se comezou a traballar para levar sacerdotes armenios aos Estados Unidos. En 1888 o patriarca de Constantinopla enviou ao primeiro sacerdote (Hovsep Sarajian, posteriormente bispo) ao leste do país, a Worcester, Massachusetts, e en 1891 foi consagrada a primeira igrexa armenia.

Inicialmente unha misión do patriarcado de Constantinopla, a sé foi elevada a diocese polo catholicos de Todos os Armenios Bautista I nunha encíclica do 2 de xullo de 1898, como "diocese de América", con sé en Massachusetts.

 A diocese dos Estados Unidos Occidentais 
California era un centro de poboación armenia no outro extremo do país. A primeira igrexa armenia no Oeste foi consagrada en outubro de 1900 polo xa bispo Hovsep Sarajian.

O 28 de novembro de 1927 o catholicos Xurxo V aceptou a creación da "diocese de California"; o seu primeiro primado foi o bispo Karekin Khachadourian. No seu episcopado comezou a publicación do xornal oficial da diocese, Paros, en armenio e inglés.

Na década de 1950 varias parroquias pediron pasar a estar baixo xurisdición da Santa Sé de Cilicia no canto da de Etchmiadzin. En 1956 o catholicos de Cilicia Zareh I aceptou estender a súa autoridade sobre ditas parroquias, e en 1958 creou a prelatura de América do Norte; a día de hoxe as xurisdicións baixo Cilicia e Etchmiadzin seguen a estar separadas.

Inicialmente con sé en Fresno, mudou a súa localización aos Ánxeles e, posteriormente, a Burbank. Isto foi resultado dos esforzos do primado Vatche Hovsepian por asegurar as sedes das institucións diocesanas.

 Episcopoloxio 
Karekin Khachadourian (26 de maio de 1928 - 1934)
Mampre Calfayan (1942 - 1946)
Shnork Kaloustian (1953 - 1956)
Papken Varjabedian (1957 - 1962)
Torkom Manoogian (1962 - 1966, elixido primado dos Estados Unidos Orientais)
Yeghishe Simonian (1966 - 1970)
Vatche Hovsepian (13 de marzo de 1971 - 2003, retirado)
Hovnan Derderian (3 de maio de 2003 - actualidade)

 Notas 

 Véxase tamén 
 Ligazóns externas 
Páxina web oficial 

Categoría:Divisións territoriais ortodoxas orientais nos Estados Unidos
Categoría:Divisións territoriais da Igrexa apostólica armenia
Categoría:Dioceses